KÄSKKIRI

	20.03.2024 nr 33	

Kinnisasja avalikes huvides omandamine

1.	ASJAOLUD JA MENETLUSE KÄIK

Kaitseministri 08.08.2022 määruse nr 16 „Riigi Kaitseinvesteeringute Keskuse põhimäärus“ § 12 lõike 1 punkti 14 ja lõike 2 ning kinnisasja avalikes huvides omandamise seaduse (KAHOS) § 4 lõike 1 punkti 19 ja § 7 alusel pöördus Riigi Kaitseinvesteeringute Keskus 15.02.2024 kirjaga nr 5-3/24/812-1 Antsla Vallavalitsuse poole, ettepanekuga võõrandada riigile Võru maakonnas Antsla vallas Luhametsa külas Antsla vallale kuuluv Paabu kinnisasi (kinnistusregistri registriosa nr 17406150, katastritunnus 14201:001:0374, pindala 18550 m², sihtotstarve elamumaa).

Paabu kinnisasi asub Kaitseväe Nursipalu harjutusväljal, selle laiendatud piirides. Nursipalu harjutusväli on asutatud Vabariigi Valitsuse 14.02.2008 korraldusega nr 79 „Kaitseväe Nursipalu harjutusvälja asutamine ja riigivara tasuta üleandmine“ (www.riigiteataja.ee/akt/12928067) ja laiendamine on otsustatud Vabariigi Valitsuse 20.10.2023 korraldusega nr 266 „Kaitseväe Nursipalu harjutusvälja laiendamine planeerimisseadust kohaldamata, keskkonnamõju hindamata jätmine ja Natura asjakohase hindamise algatamine“ (www.riigiteataja.ee/akt/321102023003).

Pakkumuses toodud kinnisasja hüvitusväärtus 38 350 eurot on määratud kutselise hindaja 12.02.2024 eksperdihinnanguga. Vastavalt KAHOS § 11 lõikele 6 on väärtus määratud kümne euro täpsusega. KAHOS § 11 lõike 21 järgi omandatakse kohaliku omavalitsuse üksusele kuuluv kinnisasi tasu eest ilma KAHOS §-des 15-17 nimetatud täiendavate hüvitisteta.

Antsla Vallavolikogu nõustus võõrandama Paabu kinnisasja 19.03.2024 otsusega nr 5.

2.	OTSUS

Lähtudes eeltoodust ning KAHOS § 1 lõikest 7, § 3 lõikest 3, § 4 lõike 1 punktist 19 ja § 6 lõikest 3, kaitseministri 08.08.2022 määruse nr 16 „Riigi Kaitseinvesteeringute Keskuse põhimäärus“ § 12 lõike 1 punktist 14 ja lõikest 2:

2.1.	Omandada kokkuleppel omanikuga Võru maakonnas Antsla vallas Tsirgupalu külas Paabu kinnisasi (kinnistusregistri registriosa nr 17406150, katastritunnus 14201:001:0374, pindala 18 550 m², sihtotstarve elamumaa).

2.2.	Tasuda kinnisasja omanikule Paabu kinnisasja eest 38 350 eurot.

2.3.	Riigi Kaitseinvesteeringute Keskuse üldosakonnal korraldada kinnisasja müügilepingu sõlmimine kahe kuu jooksul pärast käesoleva otsuse kinnisasja omanikule teatavaks tegemist.

2.4.	Kinnisasja ostmisega kaasneva notaritasu maksab Riigi Kaitseinvesteeringute Keskus.

2.5.	Riigi Kaitseinvesteeringute Keskuse üldosakonnal teha vajalikud kanded riigi kinnisvararegistris.

2.6.	Käskkirja peale võib esitada kaebuse halduskohtule 30 päeva jooksul arvates otsuse teatavakstegemisest.

2.7.	Käskkiri teha teatavaks Antsla Vallavalitsusele, taristuosakonna harjutusväljade portfellijuhile ja üldosakonna riigivara valdkonna juhile.

(allkirjastatud digitaalselt)

Magnus-Valdemar Saar
peadirektor